**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.02.2019, ora 08.00 – 12.02.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 12.02.2019, ora 07.00**

**RÂURI**

**Debitele au fost, în general, în scădere**, exceptând râurile din bazinul Siret, afluenții Prutului și pe cele din Dobrogea, unde au fost staționare.

Creșteri ușoare de debite datorită precipitațiilor lichide căzute în interval, cedării apei din stratul de zăpadă și propagării s-au înregistrat pe râurile din bazinele hidrografice: Bega, Bârzava, bazinele superioare și mijlocii ale Crasnei, Barcăului, Crișurilor,Timișului, Carașului, Nerei și Cernei.

Debitele se situează, în general, la valori în jurul și peste mediile multianuale lunare, mai mici (30-90% din valorile multianuale lunare) pe râurile din bazinele hidrografice: Tur, Crasna, Barcău, Târnava Mică, Bega, Timiș, Bârzava, Moravița, Vedea, Bârlad, bazinul superior al Mureșului și Bistrița inferioară.

Formațiunile de gheață (gheaţă la mal, pod de gheaţă și năboi) existente pe râurile din Moldova, bazinele superioare ale Mureșului, Arieșului, Jiului, Lotrului, și izolat, Oltului s-au menținut fără modificări importante.

Predomină gheaţa la maluri, podurile de gheaţă fiind prezente pe cursurile superioare ale Siretului, Bistriţei şi unii afluenţi ai Trotușului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere**, exceptând râurile din bazinele hidrografice: Vedea, Argeș, Ialomița, Siret, Prut, bazinul inferior al Oltului și cele din Dobrogea unde vor fi staționare.

Pe râurile din Banat și bazinul hidrografic Jiu se vor produce uşoare creșteri de debite datorită efectului combinat al precipitațiilor lichide în curs, celor prognozate, cedării apei din stratul de zăpadă și propagării.

Formațiunile de gheață existente vor fi în intensificare și ușoară extindere, fiind posibilă formarea și curgerea de năboi (zăpadă înghețată în albie) pe unele sectoare de râu din zonele de deal și munte din centrul și nordul țării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 11.02 – 12.02.2019 a fost în scădere, având valoarea de 7200 m3/s**, peste media multianuală a lunii februarie (5300 m3/s).

În aval de Porţile de Fier debitele au fost în scădere pe sectorul Gruia – Zimnicea și în creștere pe sectorul Giurgiu – Tulcea.

**Debitul la intrarea în ţară (secţiunea Baziaş) va fi în scădere (7000 m3/s).**

În aval de Porţile de Fier debitele vor fi în scădere pe sectorul Gruia – Giurgiu, staţionare la Olteniţa şi în creştere pe sectorul Călăraşi – Tulcea.

**2.** **Situaţia meteorologică în intervalul 11.02.2019, ora 08.00 –12.02.2019, ora 06.00**

**Administraţia Naţională de Meteorologie** (A.N.M.) a emis la data de 11.02.2019, la ora 11:00, **ATENŢIONAREA METEOROLOGICĂ Nr. 10**, conform căreia:

**- INFORMARE METEOROLOGICĂ:** „*În intervalul 11 februarie, ora 20 - 13 februarie, ora 10.00, în majoritatea regiunilor temporar vor fi precipitații și local se vor acumula cantități cuprinse între 10 și 20 l/mp. La munte, în Transilvania, în jumătatea de nord a Moldovei și în Maramureș vor fi mai ales ninsori și lapoviță și se va depune strat de zăpadă. În Banat precipitațiile vor fi mixte, iar în Oltenia și Muntenia vor predomina ploile până marți seara (12 februarie) apoi vor fi mai ales ninsori.*

*Temporar vântul va avea intensificări în cea mai mare parte a țării, cu viteze cuprinse în general între 45 și 55 km/h, dar mai ales la munte, în vestul și sudul Olteniei și în sud-vestul Munteniei, unde pe parcursul zilei de marți (12 februarie) rafalele vor fi în jurul a 60...70 km/h.”*

**- ATENŢIONARE METEOROLOGICĂ, COD GALBEN:** „*În intervalul 11 februarie, ora 22 - 13 februarie, ora 02, în zona montană vor fi ninsori importante cantitativ și se va depune strat consistent de zăpadă. Vântul va avea intensificări, cu viteze mai mari la altitudini de peste 1500 m, unde temporar rafalele vor depăși 80...90 km/h și va fi viscol.”*

Această **ATENŢIONARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 de prefecturi)- INFORMARE;*

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MEHEDINŢI, MUREŞ, NEAMŢ, PRAHOVA, SIBIU, SUCEAVA, TIMIŞ, VÂLCEA şi VRANCEA (24 prefecturi) - COD GALBEN.*

**ÎN ŢARĂ**

Vremea a fost caldă pentru această dată, cu precădere în jumătatea de sud-est a teritoriului, unde s-au înregistrat valori termice diurne cu 6...10 grade mai ridicate decât mediile multianuale. În cursul zilei au fost înnorări și ploi în regiunile vestice, nord-vestice și parțial în cele centrale, iar în Carpații Occidentali și în nordul Carpaților Orientali au predominat ninsorile, în timp ce în restul zonelor cerul a fost variabil. Începând cu orele serii nebulozitatea s-a accentuat treptat, iar aria precipitațiilor a fost în extindere și a cuprins cea mai mare parte a țării. În Crișana și Moldova au fost mai ales ploi, în Banat s-au semnalat precipitații mixte, în Maramureș și Transilvania au fost ploi la început, apoi lapoviță și ninsoare, la munte, mai ales ninsori, iar în rest doar ploi. Punctiform cantitățile de apă au depășit 10...15 l/mp în sud-vest și în zonele montane aferente. Vântul a suflat slab și moderat, cu intensificări pe crestele montane, unde au fost rafale de 60...70 km/h și izolat peste 80 km/h, dar la cote mai reduse, temporar și în Banat, Moldova, Transilvania și nordul Dobrogei. Stratul de zăpadă era prezent în zonele montane, unde măsura în platformele stațiilor meteorologice până la 222 cm (în Masivul Făgăraș) și pe suprafețe mici în Transilvania (până la 24 cm), în Oltenia (până la 16 cm), în Maramureș (până la 11 cm) și în Moldova (până la 6 cm). Temperaturile maxime s-au situat între 0 grade la Joseni și 15 grade la Giurgiu, Oltenița, Călărași, Fetești și Cernavodă, iar la ora 06.00 temperatura aerului avea valori cuprinse între -1 grad la Târnăveni și Miercurea Ciuc și 9 grade la Mangalia.

**LA BUCUREŞTI**

Vremea a fost mult mai caldă decât normalul perioadei, cu o maximă termică de 13 grade la Afumați și Filaret și 14 grade la Băneasa. Ziua, cerul a fost variabil, apoi înnorările s-au accentuat treptat, iar în ultimele ore ale intervalului a plouat slab. Vântul a suflat, în general, slab. La ora 06.00 temperatura aerului avea valori de 5 grade la toate stațiile meteorologice.

**3. Prognoza meteorologică în intervalul 12.02.2019, ora 08.00 –13.02.2019, ora 08.00**

**ÎN ŢARĂ**

Vremea se va răci, iar valorile termice se vor situa în jurul mediilor climatologice specifice perioadei. Temperaturile maxime vor fi cuprinse între 0 și 8 grade, iar cele minime între -9 și 2 grade. Cerul va fi mai mult noros și vor fi precipitații, pe arii mai extinse în centru, sud și est și în special în zona Carpaților Meridionali se vor cumula cantități de apă în general de 10...15 l/mp. **Va ninge în Transilvania, jumătatea de nord a Moldovei** și local în Maramureș, **precum și la munte, unde va continua să se depună strat de zăpadă mai consistent**. În Banat și Crișana, pe spații mici, mai ales la începutul zilei, vor predomina lapovița și ninsoarea, în Dobrogea temporar va ploua, iar în Oltenia și Muntenia, ploile se vor transforma treptat în ninsoare începând din orele serii. **Vântul va avea intensificări în cea mai mare parte a țării, cu viteze mai mari (în general între 60 și 70 km/h) în vestul și sudul Olteniei și în sud-vestul Munteniei, dar și la munte, unde la peste 1500 m, rafalele vor depăși 80...90 km/h și va fi viscol.**

**LA BUCUREŞTI**

Vremea va fi închisă și se va răci. Ziua, temporar va ploua, **iar în cursul nopții, treptat ploaia se va transforma în ninsoare și este posibil să se depună strat de zăpadă de până la 2...5 cm**. Vântul va sufla moderat în cursul zilei, cu rafale de până la 35...40 km/h, apoi va slăbi în intensitate. Temperatura maximă se va situa în jurul valorii de 5 grade, iar cea minimă va fi de -1...0 grade.

**4. Buletin nivometeorologic emis pentru perioada 11 februarie 2019 – 12 februarie 2019**

**Evoluția vremii în ultimele 24 de ore:**

Vremea a fost apropiată de normalul termic al acestei perioade. Cerul a fost variabil, cu înnorări temporare. Pe arii restrânse în Munții Apuseni și izolat în nordul Orientalilor, a nins slab. Vântul a suflat moderat, din sector sud-vestic, cu intensificări temporare de peste 60 km/h, trecător peste 90 km/h pe creste, viscolind ninsoarea și spulberând zăpada. Izolat s-a semnalat ceață, asociată și cu depuneri de chiciură. În general, stratul de zăpadă a scăzut cu 1-2 cm.

**Grosimea stratului de zăpadă în 11.02.2019, ora 14.00:**

Carpații Meridionali: 222 cm la Bâlea-Lac, 166 cm Vf. Țarcu, 127 cm la Vf. Omu, 96 cm la Sinaia, 68 cm la Cuntu, 66 cm la Parâng, 59 cm la Păltiniș, 27 cm la Predeal, 17 cm la Fundata;

Carpații Orientali: 96 cm la Vf. Călimani, 89 cm la Vf. Lăcăuți, 88 cm la Bucin, 61 cm la Vf. Ceahlău-Toaca, 25 cm la Poiana Stampei, 26 cm la Iezer - Vf. Pietrosul Rodnei;

Carpații Occidentali: 90 cm la Stâna de Vale, 75 cm la Semenic, 73 cm la Vlădeasa 1400 m, 49 cm la Vf. Vlădeasa, 37 cm la Roșia Montană.

**Evoluţia vremii în intervalul 11.02.2019, ora 20.00 – 12.02.2019, ora 20.00:**

Vremea se va răci. Cerul va fi mai mult noros și pe arii extinse va ninge. În Carpații Meridionali și sudul Occidentalilor se vor înregistra cantități însemnate de precipitații, izolat peste 20-25 l/mp. Local se va depune un strat mai consistent de zăpadă. Vântul va sufla moderat, din sector predominant nordic în majoritatea masivelor, cu intensificări ce vor atinge la rafală 60-70 km/h, respectiv 90-100 km/h în zonele înalte, viscolind ninsoarea și spulberând zăpada. Local se va semnala ceață.

**Peste 1800 m:** temperaturi minime: -12 la -7 gr.C; temperaturi maxime: -11 la -6 gr.C;

**Sub 1800 m:** temperaturi minime: -9 la -2 gr.C; temperaturi maxime: -6 la -1 gr.C.

**Stabilitatea şi evoluţia stratului de zăpadă în masivul Făgăraș: risc mare peste 1800 m**

La peste 1800 m, pe fondul ninsorilor consistente și a vântului temporar intens, riscul producerii avalanșelor va crește treptat, mai ales în zonele înalte. În următoarele 24 de ore se va depune un strat de zăpadă proaspătă de tip pulver, ce va putea depăși izolat 25-30 cm. Vântul intens va forma plăci de vânt și va viscoli și transporta zăpada, izolat determinând acumulări considerabile de zăpadă. Principalul risc pentru declanșarea avalanșelor îl reprezintă numeroasele plăci de vânt și coeziunea slabă dintre zăpada proapătă și stratul vechi, la suprafața căruia se găsesc cruste de gheață. Pe pantele suficient de înclinate, chiar și la supraîncărcări slabe se pot declanșa avalanșe, iar în zonele unde zăpada este acumulată în depozite riscul de avalanșe este mai ridicat. Sunt posibile și curgeri și avalanșe spontane, pe pantele suficient de înclinate, în special pe cele cu expunere nordică.

La altitudini mai mici de 1800 m, se vor semanala precipitații local însemnate cantitativ, mixte la altitudini mai mici la începutul intervalului, apoi ninsori în întreg masivul. Partea superioară a stratului va deveni instabilă, iar crustele de gheață de la suprafața stratului vechi pot constitui pat de alunecare pentru avalanșe, atât sponane cât și provocate accidental de către turiști sau schiori.

**Stabilitatea şi evoluţia stratului de zăpadă în masivul Bucegi: risc mare peste 1800 m** La altitudini mai mari de 1800 m, riscul de producere a avalanșelor va crește în cursul intervalului, datorită ninsorilor consistente și a vântului temporar intens din sector nord-vestic. Noul strat de zăpadă pulver, instabil, se va depune peste crustele de gheață de la suprafața stratului vechi, mediu stabilizat, și va fi predispus să alunece datorită coeziunii slabe dintre aceste straturi. Vântul va determina formarea plăcilor de vânt și a cornișelor. Pe pantele suficient de înclinate, la supraîncărcări, se pot declanșa avalanșe, riscul fiind crescut pe pantele cu zăpadă acumulată în depozite mai însemnate.

Și la altitudini de sub 1800 m, se va depune un strat însemnat de zăpadă. Coeziunea slabă dintre noul strat, instabil, și cel vechi poate determina alunecarea celui superior, în mod spontan sau la supraînărcări slabe, pe pantele suficient de înclinate.

**Stabilitatea şi evoluţia stratului de zăpadă în masivele Țarcu – Godeanu și Parâng - Șureanu: risc mare peste 1800 m**

La peste 1800 m, riscul producerii avalanșelor va crește în următoarele 24 de ore pe fondul ninsorilor consistente și a vântului cu intensificări temporare din sector nord-vestic, care va determina formarea a numeroase plăci de vânt. Declanșarea avalanșelor va fi posibilă atât prin alunecarea plăcilor, spontan sau la supraîncărcări slabe, peste crustele de gheață formate la suprafața stratului mai vechi, cât și a depozitelor mai însemnate pe pantele înclinate.

Și la altitudini sub 1800 m, se va depune un strat nou de zăpadă ușoară, instabil, ce va măsura în medie 15-20 cm. La suprafața stratului vechi se găsesc cruste de gheață, iar coeziunea cu stratul nou va fi scăzută. Se pot declanșa avalanșe spontan sau la supraîncărcări pe pantele mai înclinate și în zonele unde sunt depozite însemnate de zăpadă.

**Stabilitatea şi evoluţia stratului de zăpadă în Munții Vlădeasa – Muntele Mare: risc moderat**

În următoarele 24 de ore, riscul producerii avalanșelor va crește treptat pe fondul ninsorilor și a intensificărilor temporare ale vântului. Noul strat depus, format din zăpadă pulver, și numeroasele plăci determinate de vânt, au aderență mică la crustele de gheață de la suprafața stratului mai vechi și la supraîncărcări pot glisa, declanșând avalanșe. În zonele unde sunt acumulate depozite însemnate de zăpadă, riscul este mai crescut.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și în Grupa Centrală a Carpaților Orientali (zona Munților Călimani – Bistriței - Ceahlău): risc însemnat peste 1800 m**

La peste 1800 m, în următorul interval, se va depune un strat nou, instabil, peste cel vechi stabilizat, ce la suprafață are și cruste de gheață. La supraîncărcări slabe noul strat poate glisa pe patul de alunecare, reprezentat de suprafața vechiului strat, declanșând avalanșe, care pe pantele mai înclinate pot antrena și straturi mai vechi din profunzime. În locurile adăpostite cu depozite mai însemnate de zăpadă, riscul este mai crescut.

Și la altitudini sub 1800 m, se va depune un strat nou, instabil, iar la suprafața acestuia se vor forma plăci de vânt în zonele expuse. La supraîncărcări pe pantele mai înclinate, în zonele cu depozite însemnate de zăpadă, se pot declanșa avalanșe, iar spontan se pot declanșa curgeri de mici dimensiuni.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru intervalul 08.02.2019-10.02.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**Agenţia pentru Protecţia Mediului Ialomiţa şi Garda Naţională de Mediu - Comisariatul Judeţean Ialomiţa** informează despre producerea, la data de 11.02.2019, în jurul orei 10:00, unui incendiu la SC MIHANA SERV SRL din comuna Manasia, judeţul Ialomiţa. Incendiul s-a produs la un cap tractor pornit, lăsat nesupravegheat. Au ars: 1 tir cu remorcă (în care erau depozitate 6 rezervoare încărcate cu motorină), o remorcă cu prelată precum și două cisterne cu reziduuri de combustibil. De asemenea au fost deteriorate un tractor agricol de grădină și patru autoturisme. Incendiul a fost stins în jurul orei 11:30 de I.S.U. Ialomiţa. În urma incendiului s-au scurs pe sol reziduuri petroliere, fiind afectată o suprafaţă de aproximativ 500 mp. Se vor lua măsuri pentru depoluarea solului afectat.

**Inspectoratul General pentru Situații de** **Urgență** informează despre producerea, la data de 11.02.2019, ora 19:00, unui incendiu de vegetaţie uscată în zona gropii de gunoi din municipiul Giurgiu, judeţul Giurgiu. Incendiul s-a manifestat cu degajare mare de fum. A fost afectată o suprafaţă de aproximativ 30 ha. I.S.U. Giurgiu a intervenit pentru stingerea incendiului. Se va reveni cu informaţii suplimentare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 10.02.2019-11.02.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.